ค่าธรรมเนียมในการลงทุนอะไรบ้าง สามารถนำมาร่วมมาตรการช้อปดีมีคืนและใช้ประโยชน์ทางภาษีได้
ค่าธรรมเนียมในการลงทุนบางอย่าง สามารถนำมาร่วมกับช้อปดีมีคืนและใช้ประโยชน์ทางภาษีได้ เช่น ค่าธรรมเนียมเทรดหุ้น ตราสารอนุพันธ์ ค่าธรรมเนียมการขายหน่วยลงทุน (Front-end Fee) ค่าธรรมเนียมการรับซื้อคืนหน่วยลงทุน (Back-end Fee) และค่ากำเหน็จสำหรับการซื้อทองรูปพรรณ เป็นต้น

          • ค่าธรรมเนียมในการซื้อขายกองทุนรวม : เป็นค่าธรรมเนียมที่นักลงทุนจะถูกหักเงินออกตอนที่ซื้อหรือขาย เช่น ซื้อกองทุน K-CHANGE 500,000 บาท มีค่าธรรรมเนียมตอนซื้อ 1.5 % คิดเป็น 7,500 บาท ซึ่งค่าธรรมเนียมนี้ใช้ร่วมกับช้อปดีมีคืน โดยต้องมีใบกำกับภาษี ซึ่งสามารถขอได้จาก บลจ. ที่ซื้อขายกองทุนนั้นเองและสามารถเลือกได้ว่าจะรับเอกสารทางอีเมลหรือทางไปรษณีย์ 
          • ค่าธรรมเนียมในการสับเปลี่ยนกองทุน : หากนักลงทุนมีการสับเปลี่ยนกองทุนที่ถืออยู่ไปยังกองทุนอื่นและกองทุนนั้นมีค่าธรรมเนียมในการซื้อ สามารถนำค่าธรรมเนียมนี้ไปรวมกับโครงการช้อปดีมีคืนได้เช่นกัน เมื่อทำรายการภายในเวลาที่กำหนด 
          • ค่าธรรมเนียมในการเทรดหุ้น : ไม่ว่านักลงทุนจะซื้อขายหุ้นด้วยตนเองผ่านอินเตอร์เน็ตหรือซื้อขายหุ้นผ่าน Marketing ต่างก็มีค่าธรรมเนียมด้วยกันทั้งนั้น และจะแตกต่างกันตามประเภทบัญชีที่ใช้ไม่ว่าจะเป็นบัญชีเงินสด บัญชีแคชบาลานซ์ บัญชีเครดิตบาลานซ์ เช่น ซื้อหุ้น ABC กับบริษัทหลักทรัพย์แห่งหนึ่งผ่านบัญชีแคชบาลานซ์เป็นจำนวนเงิน 5 ล้านบาท จะมีค่าธรรมเนียมอยู่ที่ 0.157% + VAT 7% เท่ากับประมาณ 8,400 บาท สามารถนำค่าธรรมเนียมนี้ไปรวมกับโครงการช้อปดีมีคืนได้เช่นกัน โดยนำใบกำกับภาษี ที่บริษัทออกให้เป็นหลักฐานไปหักลดหย่อนภาษีนั้นเอง 
          • ค่ากำเหน็จในการซื้อทองรูปพรรณ : ในการซื้อทองรูปพรรณสามารถใช้สิทธิได้เฉพาะส่วนที่เป็นค่ากำเหน็จหรือบริการที่เสียภาษีมูลค่าเพิ่มเท่านั้น ตัวราคาทองคำไม่สามารถนำมารวมได้ เช่น ซื้อทองคำหนัก 2 บาท ราคาบาทละ 28,600 บาท และมีค่ากำเหน็จอีกบาทละ 800 บาทรวมภาษีมูลค่าเพิ่มแล้ว จะต้องจ่ายเงินเป็นจำนวน (28,600 x 2) + (800x2) = 58,880 บาท แต่จะสามารถนำไปในสิทธิช้อปดีมีคืนได้ในส่วนของค่ากำเหน็จ 1,600 บาท เท่านั้น 
          • ค่าธรรมเนียมในการเทรดคริปโทเคอร์เรนซี : ในการเทรดคริปโทเคอร์เรนซีไม่ว่าจะทำการซื้อขายกับผู้ให้บริการรายไหนต่างก็มีค่าดำเนินการทั้งสิ้นซึ่งจะอยู่ที่ระหว่าง 0.1% - 0.25% เช่น ซื้อเหรียญ ABC เป็นจำนวนเงิน 1 ล้านบาท มีค่าธรรมเนียมซื้อขาย 0.25% คิดเป็น 2,500 บาท ทั้งนี้ ยังไม่มีประกาศแน่ชัดสำหรับเรื่องค่าธรรมเนียมการเทรดคริปโตว่าจะสามารถนำมารวมกับมาตรการช้อปดีมีคืนหรือไม่ แต่ในเมื่อเป็นค่าธรรมเนียมที่เสียภาษีมูลค่าเพิ่ม ในฐานะนักลงทุนก็ควรขอใบกำกับภาษีจากผู้ให้บริการไว้ก่อน
ตลาดการเงิน & ผลิตภัณฑ์และบริการทางการเงิน